Beurtkrag: Stelsel steeds kwesbaarArgieffoto: Pixabay Geen beurtkrag word vir vandag (Woensdag) verwag nie, maar die kragnetwerk bly “kwesbaar en onvoorspelbaar”, sê Eskom. Dit is die vierde agtereenvolgende dag dat Eskom nié beurtkrag toepas nie, nadat fase 6-beurtkrag verlede week vir die eerste keer geïmplementeer is. “Danksy ŉ afname in die aanvraag na elektrisiteit tydens die vakansie en die herstel van sommige kragopwekkingseenhede, hoef ons nie Woensdag beurtkrag toe te pas nie,” sê Eskom in ŉ verklaring. Die kragreus sê egter hy sal in dié tyd voortgaan om noodreserwes aan te wend om die kapasiteit van die kragstelsel aan te vul, indien nodig. “Ons wil verbruikers graag waarsku dat die moontlikheid van beurtkrag steeds bestaan, aangesien die netwerk steeds kwesbaar en onvoorspelbaar is,” lui die verklaring. Eskom se tegniese spanne werk dwars deur die vakansietyd om die stelsel te monitor en werk hard om onbeplande ineenstortings tot ŉ minimum te beperk en só die kans op beurtkrag te verminder. “Ons vra egter steeds dat verbruikers so ver moontlik hul elektrisiteitsverbruik beperk, aangesien ŉ gesamentlike poging die moontlikheid van beurtkrag kan beperk.”